ઘાટકોપરના સિનિયર ઇન્સ્પેક્ટર વ્યંકટ પાટીલે ગઈ કાલે વાઇરલ થયેલા મેસેજની આકરી ટીકા કરી હતી. તેમણે ‘મિડ-ડે’ના માધ્યમથી લોકોને સંદેશો આપતાં કહ્યું હતું કે ‘મંગળવારે રાતના મેટ્રો સ્ટેશન નીચે પબ્લિક અને રિક્ષા-ડ્રાઇવરો વચ્ચે ટકરાવ થતાં પોલીસ-ફોર્સ ત્યાં હાજર થઈ હતી. ત્યાં નહોતું કોઈ ચેકિંગ કે નહોતી કોઈ મૉક ડ્રિલ. બીજું, વૉટ્સઍપ એક સારું સોશ્યલ મીડિયા છે, પણ લોકોએ એનો ઉપયોગ ખૂબ જ સંભાળીને કરવાની જરૂર છે. અત્યારે દેશનું વાતાવરણ સેન્સિટિવ છે એ સમયે આવા મેસેજ વાઇરલ કરતાં પહેલાં લોકોએ એ બાબતની પૂરતી તપાસ કર્યા વગર એને ફૉર્વર્ડ ન કરવા જોઈએ. આવા મેસેજ લોકોમાં ભય અને દહેશત ફેલાવે છે. કાયદાકીય રીતે આવા મેસેજ વાઇરલ કરવા એ ગુનો છે. એમાં મેસેજ ફેલાવનારને સજા પણ થઈ શકે છે એટલે લોકોએ આવા મેસેજ વાઇરલ કરવા નહીં.’